“ฟินันเซีย” เชียร์ซื้อ SC มองยอดขาย Q4 ฟื้นรับเปิดโครงการ 5.8 พันลบ. ชูเป้า 3.90 บ.
“บล.ฟินันเซีย ไซรัส” แนะสอย SC มองยอดขาย Q4/64 ฟื้นตัว รับแผนเปิดตัวโครงการใหม่ 4 โครงการ มูลค่ากว่า 5.8 พันลบ. ให้ราคาเป้าหมาย 3.90 บ.
“บล.ฟินันเซีย ไซรัส” แนะสอย SC มองยอดขาย Q4/64 ฟื้นตัว รับแผนเปิดตัวโครงการใหม่ 4 โครงการ มูลค่ากว่า 5.8 พันลบ. ให้ราคาเป้าหมาย 3.90 บ.
27 ก.ย. 2564

บทวิเคราะห์ บล.ฟินันเซีย ไซรัส ระบุในบทวิเคราะห์ เกี่ยวกับ บริษัท เอสซี แอสเสท คอร์ปอเรชั่น จำกัด (มหาชน) หรือ SC โดยแนะนำ “ซื้อ” ราคาเป้าหมาย 3.90 บาท โดยมองโมเมนตัมการฟื้นตัวของยอด Presales ขยับขึ้นหลังการระบาดภายใน 1 เดือนคล้ายการระบาดรอบแรกตามที่คาด
โดยเดือนก.ค.ได้รับผลกระทบมากที่สุดจาก COVID-19 ระลอก 4 และมาตรการล็อกดาวน์ ส่งผลให้ยอด Presales อ่อนลงเป็น 1.2 พันล้านบาท เทียบกับเดือนมิ.ย.ที่ 2.2 พันล้านบาท
อย่างไรก็ดี มีสัญญาณฟื้นตัว ตั้งแต่เดือนส.ค.เป็น 1.4 พันล้านบาท จากการเน้นขายแนวราบโดยเฉพาะโครงการที่เปิดตัวไตรมาสก่อนหน้า บวกกับเปิดเพิ่มอีก 2 โครงการ มูลค่ารวม 1.2 พันล้านบาท
ขณะที่เดือนก.ย. Presales ไต่ระดับขึ้น คาดอยู่ที่ 1.7 พันล้านบาท หลังคลายล็อกดาวน์รวมถึงความสำเร็จของการเปิดโครงการใหม่อย่าง Bangkok Boulevard ดอนเมือง-แจ้งวัฒนะ มูลค่า 1.3 พันล้านบาท ราคาขาย 10-20 ล้านบาท/ยูนิต ปัจจุบันทำยอดขายได้สูงถึง 33% ดีกว่าคาด หลังเปิดตัวในกลางเดือนก.ย. สะท้อนผลตอบรับที่ดีของแบบบ้านใหม่ LANAI SERIES
ทั้งนี้ คาดว่ายอด Presales ไตรมาส 3/64 จบที่ 4.3 พันล้านบาท ลดลง 23% จากไตรมาสก่อน จากผลกระทบปิดแคมป์ก่อสร้างเดือนก.ค. ซึ่งส่งผลต่อ SC ที่เป็นรูปแบบบ้านสร้างเสร็จก่อนขาย แต่ขยายตัวได้ 4% จากปีก่อน จากการเปิดโครงการใหม่มากขึ้น
ขณะที่ไตรมาส 4/64 คาดฟื้นตัวหลังการแพร่ระบาดดีขึ้นและการคลายมาตรการล็อกดาวน์ รวมถึงแผนเปิดตัวแนวราบเพิ่ม 4 โครงการ มูลค่า 5.8 พันล้านบาท ซึ่งคาดได้รับผลตอบรับดีเช่นเดียวกับโครงการก่อนหน้า แต่มองว่ายังอยู่ในเกณฑ์ดี และเชื่อว่าเป้า Presales ทั้งปีเติบโต 20% จากปีก่อน อยู่ที่ 2 หมื่นล้านบาทยังเป็นไปได้
อย่างไรก็ตาม คงประเมินผลประกอบการไตรมาส 3/64 ลดลงจากไตรมาสก่อน และจากปีก่อน จากผลกระทบการแพร่ระบาด COVID-19 บวกกับมาตรการปิดแคมป์ก่อสร้างในเดือนก.ค. รวมถึงฐานสูงในไตรมาส 3/63 อย่างไรก็ดี คาดไตรมาส 4/64 ฟื้นตัวดีตามทิศทางของยอดขายและการเปิดโครงการใหม่ บวกกับการเร่งกลับมาก่อสร้างเพื่อรับรู้ Backlog แนวราบที่ถูกกระทบจากคำสั่งการหยุดก่อสร้างได้ทันภายในปีซึ่งยกมาจากสิ้นไตรมาส 2/64 กว่า 4.6 พันล้านบาท
ขณะที่คอนโดคาดทยอยฟื้นตัว โดยเริ่มเห็นการกลับมาโอนกรรมสิทธิ์ของลูกค้าต่างชาติ สะท้อน Backlog ส่วนที่เหลือในคอนโด 28 Chidlom ที่ลดลงเป็น 300 ล้านบาท จากสิ้นไตรมาส 2/64 ที่ 500 ล้านบาท ทั้งนี้ คงประมาณการกำไรปกติปี 2564 ทรงตัวที่ 1.9 พันล้านบาท แต่อาจมี Downside เล็กน้อย 5-10% จากผลของมาตรการปิดแคมป์
อย่างไรก็ดี ปรับไปใช้ราคาเหมาะสมปี 2565 ที่ 3.90 บาท (อิง PER เดิม 7.5 เท่า) คงคำแนะนำ “ซื้อ” จากความน่าสนใจ 1) การฟื้นตัวดีของยอดขายและกำไรในไตรมาส 4/64 ในฐานะผู้นำตลาดบ้านระดับบน ซึ่งมีอุปสงค์แข็งแกร่ง และได้รับผลกระทบจำกัดจาก COVID 2) แนวโน้มกำไรปี 2565 กลับมาเติบโตอีกครั้งในรอบ 2 ปี +11% จากปีก่อน ทำ New High ที่ 2.1 พันล้านบาท ขับเคลื่อนด้วยความสำเร็จของการรุกเปิดโครงการแนวราบที่บริษัทถนัด บวกกับคอนโดที่มีบทบาทอีกครั้งหลังปี 2563-64 ไม่มีโครงการโอนใหม่
โดยโครงการสร้างเสร็จใหม่ 3 แห่งในไตรมาส 4/65 มี Backlog แล้ว 3.2 พันล้านบาท 3) ฐานะการเงินมั่นคง โดย IBD/E ณ สิ้นไตรมาส 2/64 อยู่ที่ 1.24 เท่า ต่ำกว่า Debt Covenant ที่ 2.5 เท่า เอื้อต่อโอกาสการเติบโตในอนาคต 4) ความน่าสนใจจากการจ่ายปันผลปีละครั้ง คาด ปีนี้จ่าย 0.18 บาท/หุ้น คิดเป็น Yield สูง 5.6% เทียบกับหุ้นในกลุ่มอสังหาฯส่วนใหญ่ จ่ายปีละ 2 ครั้ง ซึ่งงวดครึ่งหลังปี 64 คาดเฉลี่ย 3% 4) Valuation น่าสนใจ ปัจจุบันซื้อขายบน PE ปี 65 ที่ 6.4 เท่า และราคาต่ำกว่า Book value หรือคิดเป็น PBV เพียง 0.6 เท่า